**«Raske briller»** er en norsk festlåt fra 2019 av og med programlederen og tv-komikeren Nicolay Ramm. Sangen ble laget til NRK1-programmet *Alpestreker* med Nicolay Ramm i forbindelse med Ski-VM i Seefeld i februar 2019. Den ble øyeblikkelig populær og ble spilt 3,5 millioner ganger på musikkstrømmetjenesten Spotify i den påfølgende måneden etter utgivelsen. Sangen ble også utgitt i operaversjon av Kringkastingsorkestret, og både originalversjonen og operaversjonen toppet VG-lista samme vinter. Sangen er skrevet av Ramm sammen med Anders Nilsen, som har produsert lignende sanger tidligere, blant andre «Sommerkroppen» som Mads Hansen toppet VG-lista med sommeren 2018.

Om sangen
---------

«Raske briller» er skrevet av Nicolay Ramm og produsert av Anders Nilsen. Ramm har tidligere laget flere humorlåter og komiinnslag på tv, blant annet under Vinter-OL i Pyeongchang i 2018. I forbindelse med Ski-VM 2019 i østerrikske Seefeld, laget han humorserien Alpestreker som ble sendt på NRK1 og NRK TV på kveldstid under arrangementet. Sangen «Raske briller» ble lansert som del av denne humorserien 22. februar 2019 og utgitt for strømming og salg samme dag.

I likhet med Mads Hansens «Sommerkroppen» fra 2018, er «Raske briller» en humoristisk, norskspråklig festlåt, utgitt mer eller mindre på moro. Begge sangene ble imidlertid svært populære og toppet VG-lista i flere uker.

Raske briller er i mange kretset ansett å være et plagiat av sangen «Freaky Friday» av den amerikanske rapperen Lil Dicky (sammen med den amerikanske sangeren Chris Brown), men Ramm og Nilsen har ikke kreditert Lil Dicky.

### Kritikk mot musikkvideoen

Sangen ble utgitt med en musikkvideo der Ramm drar for å se et skiløp i Holmenkollen sammen med en rekke norske kjendiser og humorister. I stedet for å følge med på skiløpet drikker gjengen seg fulle og ender til slutt opp på afterski. Fyllekulen og alkoholbruken ble kraftig kritisert, blant andre av idrettspedagog Brage Engeset Rødal som kalte videoen «skivebom». Alkoholinntaket i musikkvideoen kan imidlertid sees på som et sarkastisk spark til fyllet og bråket i forbindelse med Holmenkollrennene i 2018 og 2019.

Listeplasseringer
-----------------

### Originalversjon

| Liste (2019) | Høyesteplassering |
| --- | --- |
| Norges flagg Norge (VG-lista) | 1 |

### Operaversjon av Kringkastingsorkestret

| Liste (2019) | Høyesteplassering |
| --- | --- |
| Norges flagg Norge (VG-lista) | 1 |

Referanser
----------

1. ↑  «NRK TV – Helt Ramm» **(norsk)**. Besøkt 23. mars 2019.
2. ↑  «Raske Briller (avlest strømmetall 23. mars 2019: 3 596 788)». *Spotify* **(engelsk)**. 22. februar 2019. Besøkt 23. mars 2019.
3. 1 2  «VG-lista for Raske briller (operaversjon)». *VG-lista*. Besøkt 23. mars 2019.
4. 1 2  «VG-lista for Raske briller». *VG-lista*. Besøkt 23. mars 2019.
5. ↑  «Ut mot Nicolay Ramms låt: – Skivebom av NRK». *www.vg.no* **(norsk)**. Besøkt 23. mars 2019.
6. ↑  «Slik skal nytt Kollen-kaos unngås: Håper folk dropper flatfyll». *www.vg.no* **(norsk)**. Besøkt 23. mars 2019.
7. ↑  Fransson, Line (11. mars 2018). «Triste og skuffet over Kollen i går. Tror på trygg dag i dag». *Dagbladet.no* **(norsk)**. Besøkt 23. mars 2019.
8. ↑  «Fyll og masseslagsmål i Holmenkollen etter rolig start». *www.abcnyheter.no* **(norsk)**. 9. mars 2019. Besøkt 23. mars 2019.

|  |  |  |
| --- | --- | --- |
| Forrige mottaker:«Shallow» med Lady Gaga og Bradley Cooper | **Nummer 1 på VG-lista med Nicolay Ramm**(Uke 10 2019) | Neste mottaker:«Raske briller» (operaversjon) med Kringkastingsorkestret |
| Forrige mottaker:«Raske briller» med Nicolay Ramm | **Nummer 1 på VG-lista med Kringkastingsorkestret**(Uke 11 2019) | Neste mottaker:«Raske briller» med Nicolay Ramm |
| Forrige mottaker:«Raske briller» (operaversjon) med Kringkastingsorkestret | **Nummer 1 på Topplista med Nicolay Ramm**(Uke 12 2019) | Neste mottaker:«Bad Guy» med Billie Eilish |